
Sinupret geriamieji lašai (tirpalas)
gencijonų šaknų, raktažolių žiedų, rūgštynių žolės, juoduogių šeivamedžių žiedų, verbenų žolės skystasis ekstraktas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-	Jeigu per 7–14 dienų Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?
1. 	Kas yra Sinupret ir kam jis vartojamas
2. 	Kas žinotina prieš vartojant Sinupret
3. 	Kaip vartoti Sinupret
4. 	Galimas šalutinis poveikis
5. 	Kaip laikyti Sinupret
6. 	Pakuotės turinys ir kita informacija


1.	Kas yra Sinupret ir kam jis vartojamas

Sinupret yra augalinis vaistas, vartojamas tirštam sekretui skystinti sergant ūminiu prienosinių ančių uždegimu (sinusitu) arba jo paūmėjimu sergant lėtine ligos forma.

Jeigu per 7‑14 dienų Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant Sinupret

Sinupret vartoti draudžiama:
-	jeigu yra alergija veikliajai arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Sinupret.

Vartojant šio vaisto ypatingas atsargumas yra būtinas pacientams, sergantiems gastritu (skrandžio gleivinės uždegimu) ir pacientams, kurių jautrus skrandis. Sinupret geriamųjų lašų geriausia vartoti po valgio, užgeriant stikline vandens.

Jeigu simptomai išlieka ilgiau nei 7–14 parų, pasunkėja arba periodiškai kartojasi, arba, jeigu Jums pasireiškia kraujavimas iš nosies, karščiavimas, stiprus skausmas, pūlingos nosies išskyros, regėjimo sutrikimas, veido vidurinės dalies ar akių asimetrija arba veido tirpimas, reikia kreiptis į gydytoją, kadangi tai yra sunkaus rinosinusito simptomai, dėl kurių gali reikėti atlikti diferencinių tyrimų diagnozei nustatyti ir skirti medicininį gydymą.

Vaikams
Vartojimas jaunesniems kaip 2 metų vaikams nerekomenduojamas dėl duomenų trūkumo.

Kiti vaistai ir Sinupret
Sąveika su kitais vaistais nežinoma.
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Sinupret vartojimas su maistu
Nurodymų nėra.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Dėl saugumo Sinupret nėštumo laikotarpiu galima vartoti, tik gydytojui įvertinus naudos ir rizikos santykį.

Nėra žinoma, ar veikliosios Sinupret medžiagos išsiskiria į motinos pieną. Sinupret žindymo laikotarpiu galima vartoti, tik gydytojui įvertinus naudos ir rizikos santykį.

Duomenų apie Sinupret poveikį vaisingumui nėra.

Vairavimas ir mechanizmų valdymas
Vaistas gebėjimo vairuoti ar valdyti mechanizmus neveikia arba veikia nereikšmingai.

Sinupret 50 lašų yra 456 mg alkoholio (etanolio), tai atitinka 152 mg/ml (19 %V/V). Toks 50 lašų esantis alkoholio kiekis atitinka mažiau kaip 12 ml alaus ar 5 ml vyno. 
Mažas alkoholio kiekis, esantis šio vaisto sudėtyje, nesukelia pastebimo poveikio.


3.	Kaip vartoti Sinupret

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė yra:

Suaugusiesiems ir paaugliams nuo 12 metų
Vienkartinė dozė – 50 geriamųjų lašų. Ją reikia vartoti 3 kartus per dieną.

Vartojimas vaikams ir paaugliams
6–11 metų vaikams ir paaugliams: vienkartinė dozė – 25 geriamieji lašai. Ją reikia vartoti 3 kartus per dieną.
2–5 metų vaikams: vienkartinė dozė – 15 geriamųjų lašų. Ją reikia vartoti 3 kartus per dieną.

Vartoti per burną. Sinupret galima vartoti su trupučiu skysčio. Rekomenduojama užsigerti stikline vandens. Pacientams, kurių skrandis jautrus, rekomenduojama Sinupret vartoti pavalgius.
Prieš kiekvieną vartojimą buteliuką reikia gerai suplakti.
Jeigu manote, kad Sinupret veikia per stipriai arba per silpnai, pasitarkite su gydytoju arba vaistininku.

Ką daryti pavartojus per didelę Sinupret dozę
Perdozavimo atveju gali stipriau pasireikšti žemiau išvardinti nepageidaujami poveikiai. Jeigu pavartojote didesnę negu rekomenduojama šio vaisto dozę, apie tai pasakykite gydytojui. Jūsų gydytojas nuspręs, ar reikia imtis kokių nors kitų veiksmų.

Pamiršus pavartoti Sinupret 
Negalima vartoti dvigubos dozės norint kompensuoti praleistą dozę.

Nustojus vartoti Sinupret
Nustojus vartoti Sinupret, problemų kilti neturėtų.

Jeigu kiltų daugiau klausimų dėl šio vaisto vartojimo, kreipkitės į gydytoją ar vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
Virškinimo trakto sutrikimai (skrandžio skausmas, pykinimas).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
Padidėjusio jautrumo reakcijos, tokios kaip išbėrimas, odos paraudimas, niežulys.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
Gali pasireikšti lūpų, liežuvio ir ryklės ir (arba) gerklų pabrinkimas, siaurinantis kvėpavimo takus (angioneurozinė edema), dusulys, veido pabrinkimas.

Alerginių odos reakcijų atveju nutraukite Sinupret vartojimą ir pasitarkite su gydytoju.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Sinupret 

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 ºC temperatūroje.
Pirmą kartą atidarius buteliuką, geriamųjų lašų tinkamumo laikas – 3 mėnesiai.

Ant buteliuko etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Esant tam tikroms sąlygoms gali susidaryti drumstumas ar nuosėdos, tačiau tai neturi poveikio vaisto efektyvumui.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


1. Pakuotės turinys ir kita informacija

Sinupret sudėtis
-	Veikliosios medžiagos yra gencijonų šaknys, raktažolių žiedai, rūgštynių žolė, šeivamedžių žiedai ir verbenų žolė. 1 g geriamųjų lašų yra 290 mg skystojo ekstrakto (1:11), pagaminto iš smulkintų Gentiana lutea L., radix (gencijonų šaknų) smulkintų Primula veris L. ir/ar Primula elatior (L.) Hill., flos (raktažolių žiedų), smulkintos įvairių Rumex genties rūšių, įskaitant R. acetosa L., R. acetosella L., R. obtusifolius L., R. patientia L., R. crispus L., R. thyrsiflorus Fingerh., herba (rūgštynių žolės), sutrintų Sambucus nigra L., flos (juoduogių šeivamedžių žiedų), smulkintos Verbena officinalis L., herba (verbenų žolės) (1:3:3:3:3).
Ekstrakcijos tirpiklis: 59 % (V/V) etanolis.
-	Pagalbinės medžiagos: išgrynintas vanduo, etanolis (96 %).

1 ml (0,98 g) tirpalo atitinka 17 geriamųjų lašų.

Sinupret išvaizda ir kiekis pakuotėje
Sinupret yra gelsvai rusvas, skaidrus (gali truputį susidrumsti) tirpalas.
Sinupret tiekiamas buteliukais su lašintuvu, supakuotais į kartono dėžutes.
Buteliuke yra 100 ml geriamųjų lašų.

Registruotojas ir gamintojas
BIONORICA SE
Kerschensteinerstrasse 11–15
92318 Neumarkt
Vokietija
Adresas internete: www.bionorica.de
El. paštas: info@bionorica.de

Jeigu apie šį vaistą norite sužinoti daugiau, kreipkitės į vietinį registruotojo atstovą:

Bionorica Lithuania
Šiaulių g. 10–57
LT-01134 Vilnius
Lietuva
Tel.: +370 5 2157481
El. paštas: info@bionorica.lt

Šis pakuotės lapelis paskutinį kartą peržiūrėtas 2022-11-08.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

